Адкрытая 3 ліпеня мінулага года “Мабільная экспазіцыя “Вызваленне Беларусі. Верасень 1943 г. — ліпень 1944 г.” Беларускага дзяржаўнага музея гісторыі Вялікай Айчыннай вайны паспела зрабіць усяго пяць выездаў па рэспубліцы. Але 23 лютага стартаваў новы праект: студэнты БНТУ змаглі пазнаёміцца з кантэнтам “гістарычнага” фургона. У найбліжэйшай будучыні музей “на колах” стане ездзіць па ўстановах адукацыі краіны, а таксама па абласных і раённых цэнтрах. Мэта адна: нагадаць людзям пра нялёгкі шлях вызвалення нашай краіны ад нямецка-фашысцкіх захопнікаў.